

GYLLENE KLUBBEN, Jäsenkirje 2/syksy 2019

Hyvät gyllenistit!

Syyskautemme lähti mielenkiintoisesti käyntiin, kun pääsimme **Henrik Degermanin** (intendent, Minnesvårdarna r.f.) asiantuntevalla opastuksella tutustumaan monien Suomen historian merkkihenkilöiden viimeisiin leposijoihin Hietaniemen hautausmaalla. Perinteisten sankarihautojen ja presidenttien hautojen sijaan ihailimme kaikkein upeimpia sukuhautoja ja mitä erilaisempia hautapaaseja ja -ornamentteja, joita merkittävät helsinkiläiset ja muut suomalaiset olivat aikojen kuluessa muistoksensa saaneet. Samalla oppaamme kertoili yksityiskohtia Hietaniemen hautausmaan historiasta. Tämän perehdytyksen jälkeen onkin helppo mennä joskus omin päin jatkamaan tutustumista paikkaan.

Hartaasti odottamamme vierailu Tove Janssonin kotimuseoon Ullanlinnassa oli meille paikalle päässeille miltei 20:lle gyllenistille ainutlaatuinen elämys, varsinkin kun saimme oppaaksemme Tove Janssonin veljentyttären Sophia Janssonin. Upea kattohuoneisto oli 1940-luvusta asti toiminut Toven kotina ja ateljeena, jossa hän aluksi eleli ja teki töitä hyvin askeettisissa oloissa, mutta josta hän vähitellen rakensi itselleen viihtyisän pesän. Myös hänen elämänkumppaninsa Tuulikki Pietilä asui saman talon eri siivessä. Toven elämänvaiheet kuvanveistäjäntyttärestä maailmankuuluksi muumikirjailijaksi tulivat meille hänen sukulaisensa omakohtaisesti kertomana eläväksi.

Syyskauden kohokohdaksi, **joululounaalle** on **varattu ti 10.12. klo 14-16 Ravintola Sunn**, Aleksanterinkatu 26, 2.krs. Tarjolla on päivän lounas à 13 euroa (ei sisällä jälkiruokaa) tai vaihtoehtoisesti Torimenu 33/40 euroa. Tervetuloa vaihtamaan kuulumisia ja tunnelmoimaan hyvän ruuan ja yhdessäolon merkeissä!

Ilmoittauduthan pikaisesti toimistoomme, sillä vain 10 hengen kabinetti oli enää vapaana. Jos meitä tulee enemmän, siirrymme keskisaliin (tuplavaraus rajoitetun ajan).

Kevätkauden aloitamme **Ateneumissa** Helene Schjerfbeckin ja Ruovedellä ateljeitaan pitäneiden Suomen kultakauden taiteilijoiden seurassa. **Olemme varanneet näyttelyintron** *Maailmalta löysin itseni - Helene Schjerfbeck sekä Taiteilijoiden Ruovesi* -näyttelyihin **torstaina 16.1.2020 14.00 - 14.30**, minkä jälkeen voimme tutustua molempiin näyttelyihin itseksemme. Yhdistys maksaa esittelyn. Ilmoittaudu toimistolle viimeistään 7.1.2020.

Maaliskuulla meille on luvassa teatterielämyksiä **11.3.2020 klo 19 Svenska Teaternissa** näytelmän *"Vi är bara mänskor*" merkeissä. Kyseessä on Joakim Grothin kymmenes näytelmä, eräänlaiset jäähyväiset hänen perhetrilogiassaan, joka alkoi näytelmällä "Härlig är jorden". Tämä uusin näytelmä muistuttaa eniten "Härlig är jorden" -näytelmää, mutta se on omaelämänkerrallinen ja siinä Joakim muun muassa kuvaa omaa ja veljensä Marcus Grothin lapsuutta.

Eläkeläisliput maksavat 35 euroa. **Maksa liput 10.2.2020** mennessä **yhdistyksen tilille FI53 8000 1600 0830 01** viitteellä 123.

Myöhemmin keväällä yritämme järjestää tilaisuuden, jossa gyllenistit voisivat tavata nykyisiä, töissä olevia ruotsinopettajia, ja vaihtaa ajatuksia ja kokemuksia heidän kanssaan. Koko "lukukautemme" huipennukseksi olemme suunnitelleet kevätretkeä Raaseporin ja Hangon suunnalle, jossa voimme jatkaa mm. Helene Schjerfbeckin merkeissä tutustuen ruotsinkieliseen Länsi-Uuteenmaahan.

Espoossa Ruotsalaisuuden päivänä 6.11.2019

Ystävällisin terveisin klubi-isäntänne Juha Pohja

